b'\n_START_ARTICLE_\nKaldean oraakkelit\n_START_SECTION_\nHistoria\n_START_PARAGRAPH_\nHellenismiss\xc3\xa4 oli kyse kreikkalaisten uskonnollisten ajatusten ja yhteiskunnallisten k\xc3\xa4yt\xc3\xa4nt\xc3\xb6jen yhteensulautumisesta ennen kaikkea persialais-babylonialaisten ja egyptil\xc3\xa4isten kulttuurien kanssa, mukaan lukien n\xc3\xa4iden erilaiset mystiikka- ja viisausperinteet. Hellenistiset ajattellijat esittiv\xc3\xa4t mytologisia ajatuksia, ulkomaisia oraakkelinlausumia ja kultteja filosofian muodossa. Mainituilta alueilta per\xc3\xa4isin olevan ajattelun tai pelk\xc3\xa4st\xc3\xa4\xc3\xa4n niiden nimiin laitetun ajattelun katsottiin omaavan tietoa, joka periytyy kaikkein vanhimmista viisausperinteist\xc3\xa4._NEWLINE_Egyptiss\xc3\xa4 muinaisten uskonnollisten ajatusten ja filosofian synteesin muodostamispyrkimykset johtivat Hermes Trismegistoksen nimiin laittujen kirjoitusten (Hermetica, Corpus hermeticum) syntyyn. Kaldean oraakkelit oli rinnakkainen mutta pienimuotoisempi yritys esitt\xc3\xa4\xc3\xa4 kaldealaista viisautta filosofian muodossa. \xe2\x80\x9dKaldea\xe2\x80\x9d oli termi, jota kreikkalaiset k\xc3\xa4yttiv\xc3\xa4t Babyloniasta. Kyseess\xc3\xa4 oli kreikkalaisten tapa translitteroida assyrialainen nimi Kald\xc5\xab, joka oli Babyloniasta kaakkoon sijainneen alueen nimi._NEWLINE_Nimitys \xe2\x80\x9doraakkeli\xe2\x80\x9d liitettiin kirjoituksiin todenn\xc3\xa4k\xc3\xb6isesti siksi, ett\xc3\xa4 sill\xc3\xa4 haluttiin korostaa niiden syv\xc3\xa4llist\xc3\xa4 ja mystist\xc3\xa4 luonnetta. My\xc3\xb6hemm\xc3\xa4t kreikkalaiset liittiv\xc3\xa4t sibylloiden joukkoon \xe2\x80\x9dBabylonialaisen\xe2\x80\x9d tai \xe2\x80\x9dPersialaisen Sibyllan\xe2\x80\x9d, jota \xe2\x80\x9dkaldealaisten\xe2\x80\x9d kuviteltiin pit\xc3\xa4v\xc3\xa4n yht\xc3\xa4 korkeassa arvossa kuin kreikkalaiset pitiv\xc3\xa4t Delfoin oraakkelia._NEWLINE_Tekstien todellinen alkuper\xc3\xa4 on h\xc3\xa4m\xc3\xa4r\xc3\xa4n peitossa. Jotkut ovat katsoneet, ett\xc3\xa4 Kaldean oraakkelit, sellaisina kuin ne ovat s\xc3\xa4ilyneet, olisi laitettu Julianos Teurgin, Julianos Kaldealaisen pojan, nimiin. T\xc3\xa4m\xc3\xa4 oli palvellut Marcus Aureliuksen armeijassa sodassa kvadeja vastaan. Julianos v\xc3\xa4itti pelastaneensa roomalaisen sotaleirin kuivuudelta aiheuttamalla sadekuuron._NEWLINE_Ovat kirjoitukset sitten Julianoksen kirjoittamia tai k\xc3\xa4\xc3\xa4nn\xc3\xb6ksi\xc3\xa4 vanhemmista kaldealaisista teksteist\xc3\xa4, ne ovat joka tapauksessa hellenistisen synkretismin lopputulosta, erityisesti sellaisena kuin se vaikutti Aleksandriassa, tuon ajan kulttuurisessa sulatusuunissa. Niiden katsottiin ilment\xc3\xa4v\xc3\xa4n \xe2\x80\x9dkaldealaisen filosofian\xe2\x80\x9d keskeisimpi\xc3\xa4 piirteit\xc3\xa4, ja niit\xc3\xa4 pidettiin suuressa arvossa koko my\xc3\xb6hemm\xc3\xa4n antiikin ajan erityisesti uusplatonilaisten filosofien piiriss\xc3\xa4. Toisaalta esimerkiksi Augustinus esitti n\xc3\xa4kemyksi\xc3\xa4 niit\xc3\xa4 vastaan._NEWLINE_Kirjoitus laitettiin jossain vaiheessa, viimeist\xc3\xa4\xc3\xa4n renessanssiajalla, usein Zarathustran nimiin. T\xc3\xa4m\xc3\xa4n alkuper\xc3\xa4 saattaa olla Georgios Gemistos Plethonilta. Muun muassa Marsilio Ficino piti Zarathustraa oraakkelien kirjoittajana. My\xc3\xb6hemmin Kaldean oraakkeleita on hy\xc3\xb6dynnetty 1800-luvulla syntyneess\xc3\xa4 okkultistisessa perinteess\xc3\xa4.\n_START_SECTION_\nTekstin tila\n_START_PARAGRAPH_\nAlkuper\xc3\xa4inen teksti ei ole s\xc3\xa4ilynyt yhten\xc3\xa4isen\xc3\xa4. Se tunnetaan ainoastaan my\xc3\xb6hempien uusplatonilaisten teoksissa olevien lainausten kautta._NEWLINE_Wilhelm Kroll julkaisi tekstist\xc3\xa4 laitoksen, jossa kaikki tunnetut katkelmat oli j\xc3\xa4rjestetty aiheittain. H\xc3\xa4nen laitoksensa on ollut pohjana suurimmalle osalle my\xc3\xb6hemm\xc3\xa4st\xc3\xa4 tutkimuksesta. Laitos ei ole tarkoitettu alkuper\xc3\xa4isen runon rekonstruktioksi._NEWLINE_Mikael Psellos kokosi runosta (ja siihen liittyv\xc3\xa4st\xc3\xa4 \xe2\x80\x9dAssyrialaisista oraakkeleista\xe2\x80\x9d, jota ei tunneta muualta) yhteenvetoja. S\xc3\xa4ilyneit\xc3\xa4 katkelmia on yritetty j\xc3\xa4rjest\xc3\xa4\xc3\xa4 my\xc3\xb6s n\xc3\xa4iden yhteenvetojen mukaisesti. T\xc3\xa4llaiset rekonstruktiot ovat kuitenkin olleet l\xc3\xa4hinn\xc3\xa4 teosofisessa tai okkultistisessa k\xc3\xa4yt\xc3\xb6ss\xc3\xa4, ei tutkimusk\xc3\xa4yt\xc3\xb6ss\xc3\xa4.\n_START_SECTION_\nMetafysiikka\n_START_PARAGRAPH_\nKaldean oraakkelien metafyysisen kosmologian alkupisteen\xc3\xa4 on t\xc3\xa4ydellisen transsendentti jumaluus, jota kutsutaan Is\xc3\xa4ksi. H\xc3\xa4nen tyk\xc3\xb6n\xc3\xa4\xc3\xa4n on Voima, luova prinsiippi, josta J\xc3\xa4rki vaikuttaa saavan alkunsa. J\xc3\xa4rjell\xc3\xa4 on kaksitahoinen teht\xc3\xa4v\xc3\xa4: tutkiskella Is\xc3\xa4n puhtaasti intellektuaalisen maailman Muotoja, ja muovata aineellinen maailma. J\xc3\xa4lkimm\xc3\xa4isen kykyns\xc3\xa4 osalta J\xc3\xa4rki on demiurgi._NEWLINE_Intellektuaalisen ja aineellisen todellisuuden v\xc3\xa4lill\xc3\xa4 on este, jonka henkil\xc3\xb6itym\xc3\xa4 on Hekate. T\xc3\xa4m\xc3\xa4 erottaa kaksi \xe2\x80\x9dtulta\xe2\x80\x9d, Is\xc3\xa4n puhtaasti intellektuaalisen tulen ja sen aineellisen tulen, josta kaikkeus oli luotu, ja v\xc3\xa4litt\xc3\xa4\xc3\xa4 kaiken jumalallisen vaikutuksen alempaan maailmaan._NEWLINE_Hekatesta saa alkunsa maailmansielu, josta puolestaan emanoituu Luonto, kuunalisen maailman hallitsija. Luonnosta syntyy Kohtalo, joka kykenee orjuuttamaan ihmissielun alemman osan. Ihmisen olemassaolon p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 on puhdistaa t\xc3\xa4m\xc3\xa4 alempi sielun osa kaikesta yhteydest\xc3\xa4 Luontoon ja Kohtaloon el\xc3\xa4m\xc3\xa4ll\xc3\xa4 vaatimatonta ja mietiskelev\xc3\xa4\xc3\xa4 el\xc3\xa4m\xc3\xa4\xc3\xa4. Pelastus saavutetaan nousemalla planetaarisia kehi\xc3\xa4 yl\xc3\xb6sp\xc3\xa4in. T\xc3\xa4m\xc3\xa4n tapahtuessa sielu heitt\xc3\xa4\xc3\xa4 ylt\xc3\xa4\xc3\xa4n alemman sielun eri piirteet, ja siit\xc3\xa4 tulee pohdasta j\xc3\xa4rke\xc3\xa4.'